Fredrik IX

Frederik IX (Christian Frederik Franz Michael Carl Valdemar Georg) (11. maaliskuuta 1899 – 14. tammikuuta 1972) oli Tanskan kuningas 20. huhtikuuta 1947 alkaen aina kuolemaansa asti. Hän oli Tanskan kuninkaan Kristian X:n ja kuningatar Alexandrinen poika.

Elämäkerta 

Hän opiskeli Tanskan laivastoakatemiassa ja Kööpenhaminan yliopistossa, ja rikkoi näin sukunsa perinteitä, jotka olisivat edellyttäneet uraa maavoimissa. Ennen kuin hänestä tuli kuningas, hän oli hankkinut kontra-amiraalin arvon. Sen lisäksi kuningas rakasti musiikkia ja oli hyvä pianonsoittaja ja kapellimestari.

Frederikin valtakaudella tapahtui suuria muutoksia. Tanska kehittyi moderniksi hyvinvointivaltioksi. 1960-luvun talouskasvun seurauksena naisten osuus työvoimasta kasvoi.

Frederik IX teki valtiovierailun Suomeen kesäkuussa 1958.

Perhe-elämä 

Vuonna 1922 Frederik oli kihloissa Kreikan prinsessa Olgan kanssa, mutta he eivät koskaan menneet naimisiin. Hän meni naimisiin Ruotsin prinsessa Ingridin (1910–2000, kruunuprinssi ja myöhemmin Ruotsin kuningas Kustaa VI Aadolfin tytär) kanssa 24. toukokuuta 1935. Tästä avioliitosta syntyi kolme tytärtä:

 Prinsessa Margareeta (syntynyt 1940), myöhemmin Tanskan kuningatar Margareeta II. Meni naimisiin ranskalaisen kreivin, Henri de Laborde de Monpezatin kanssa 1967 ja aviomiehestä tuli Tanskan prinssi Henrik.
 Prinsessa Benedikte (syntynyt 1944). Meni naimisiin Sayn-Wittgenstein-Berleburgin prinssi Richardin kanssa 1968.
 Prinsessa Anne-Marie (syntynyt 1946). Meni naimisiin Helleenien kuninkaan Konstantin II:n kanssa 1964.

Koska kuninkaalla ei ollut poikia, oletettiin, että hänen nuorempi veljensä Knud perisi kruunun Tanskan sen aikaisten lakien mukaan. Kuitenkin vuonna 1953 lakia muutettiin ja kruununperijän tuli olla verisukulainen. Koska kuninkaalla ei ollut poikia, hänen vanhin tyttärensä, prinsessa Margareeta peri kruunun ja hänestä tuli kuningatar Margareeta II.

Kuolema 

Piakkoin vuoden 1972 uudenvuodenpuheensa jälkeen kuningas sairastui. Kuoltuaan kuningas Frederik IX haudattiin Roskilden tuomiokirkon ulkopuolelle, lähelle Kööpenhaminaa. Aikaisemmat hallitsijat oli haudattu tuomiokirkon sisälle, mutta kuningas itse oli toivonut tulla haudatuksi kirkon ulkopuolelle.

Lähteet

Aiheesta muualla 

Tanskan kuninkaat
Vuonna 1899 syntyneet
Vuonna 1972 kuolleet